Publication: Magyar Közlöny
Issue: MK-1999-118 (Year: 1999, Number: 118)
Era: 1990-2004
Section: évi LXXXI. törvényt a társadalombiztosítási nyugellátásról, az 1997. évi LXXXII. törvényt a magánnyugdíjról és a
Paragraph Index: 1647

3. Az Alkotmánybíróságnak mindenekelőtt abban a kérdésben kellett állást foglalnia, hogy a nyugdíjrendszer új szabályozása új döntési helyzetet teremtett-e az Alkotmánybíróság számára az indítványok által vitatott nyugdíjemelési szabály alkotmányosságának elbírálása során. E kérdés megítélésekor az Alkotmánybíróság a következőket vette figyelembe : — A Tny. 62. §-ának a Kvtv. 109. § (1) bekezdése által megállapított (2) bekezdése nem a tartósság igényével határozza meg a nyugdíjemelés elveit, hanem egyetlen évre, egyetlen időpontra megállapított nyugdíjemelési rendelkezést tartalmaz. — A rendelkezéssel érintettek döntő többsége nem az 1997-ben elfogadott és 1998. január 1-jén hatályba lépett új jogszabályokban szabályozott nyugdíj-megállapítási szabályok alapján szerzett nyugdíjjogosultságot. — Az érintettek nyugdíjjogosultságát a — különböző időszakokban, különbözőképpen alakuló — korábbi szabályok alapján teljesített járulékfizetés alapozta meg. — A nyugdíjreform a vonatkozó törvények hatálybalépésével nem tekinthető befejezettnek, megvalósulása időben hosszú folyamat eredménye. Ezt a folyamatot tükrözik a Tny. szabályai is. A törvény egy sor átmeneti szabályt tartalmaz arra az időszakra, míg a törvény által szabályozott új típusú társadalombiztosítási nyugdíj valamennyi szabálya 2013. január 1-je után alkalmazhatóvá válik. Az új törvények célkitűzései, elvei, szabályai úgy valósulnak meg, ahogy különböző korosztályok belépnek az új rendszerbe. Ezért az új szabályozásából eredő alkotmányossági követelmények nem vetíthetők ki azokra a nyugdíjasokra, akik nem e szabályok alapján szerezték nyugdíjjogosultságukat. Az állam helytállási kötelezettsége ezek felé a polgárok felé a korábbi szabályozásnak megfelelő alkotmányossági követelmények szerint áll fenn. — A társadalombiztosítás reformja nem érintette az Alkotmánynak azokat a rendelkezéseit, amelyek alapján egyes nyugdíjbiztosításra vonatkozó jogszabályok alkot- 1999/118. szám mányossága megítélhető. A társadalombiztosítási reformra vonatkozó törvények elfogadásával egyidejűleg az Alkotmány módosítására nem került sor. Mindezeket figyelembe véve az Alkotmánybíróság megállapította, hogy — a nyugdíjrendszerben bekövetkezett változások ellenére — nem lát indokot arra, hogy az indítványozók által vitatott rendelkezés elbírálása során eltérjen kialakult gyakorlatától, és az adott ügyben az új törvények alapján új — a korábbitól eltérő — alkotmányos alapokon ítélje meg a társadalombiztosítási nyugdíj „biztosítási” és „szociális” elemeinek viszonyát. III.

Source: https://magyarkozlony.hu/hivatalos-lapok/b6f88caafd30db239e4f54c29c63637f92fc4d12/dokumentumok/1cac48810787a4f86af4d7d07ed88e82d87bf08d/letoltes